Kun pääkaupunkiseutulainen lähtee harrastamaan liikuntaa, hän taittaa matkan usein omalla autollaan. Silloinkin kun matkaa liikuntapaikalle olisi vain kilometrin verran.

Asia kävi ilmi Helsingin seudun ympäristöpalvelut HSY:n Imastoinfon TNS Kantarilta tilaamassa kyselytutkimuksesta. Huhtikuussa 2017 toteutettuun kyselytutkimukseen vastasi 706 liikuntaa harrastavaa täysi-ikäistä pääkaupunkiseutulaista.

– Kyselyyn vastanneista miehistä 44 prosenttia vastasi menevänsä aina tai lähes aina autolla liikuntapaikalle. Se on aika iso määrä, kertoo Ilmastoinfon projektipäällikkö Mira Soini-Nordström.

Kaikista vastaajista kolmannes kulkee liikuntaharrastuksen pariin autolla usein tai hyvin usein.

Soini-Nordström sanoo, että pääkaupunkiseudulla taitetaan ylipäänsä paljon lyhyitä matkoja autolla. Merkittävä osa niistä suuntautuu joko oman tai lapsen liikuntaharrastuksiin.

Auton käyttämistä perusteltiin nopeudella, mukavuudella ja logistisilla syillä, eli esimerkiksi sillä että treenireissun lomassa saatetaan poiketa markettiin tai vaikkapa kuljettaa tavaroita jonnekin.

Matkat osaksi treeniä

Soini-Nordström sanoo, että jokainen siirtymä yksityisautoilusta kohti kävelyä tai pyöräilyä on pieni ilmastoteko. Jos ilmaston ajattelu tuntuu liian abstraktilta, kävellen tai pyörällä taitetun treenimatkan voi nähdä vaikkapa alkulämmittelynä tai palauttavana loppuverryttelynä.

– Aika nopeasti siinä huomaa, että tämähän sujuu ja sitten siitä voi tehdä hyvän tavan, projektipäällikkö kannustaa.

Hän on tyytyväinen, että valtaosa treenaajista on jo huomannut kävelyn tai pyöräilyn hyödyt niin ympäristön kuin omankin hyvinvoinnin kannalta.

Useiten matkat liikuntaharrastuksiin taitetaan kävellen, sillä vastaajista 70 prosenttia kertoo kävelevänsä vähintäänkin melko usein liikuntaharrastuksensa pariin. Polkupyörällä matkansa tekee vähintäänkin melko usein 33 prosenttia ja juosten 14 prosenttia vastaajista. Julkisen kulkuneuvon valitsee vähintään melko usein 36 prosenttia vastaajista.

Tänään perjantaina 22. syyskuuta vietetään kansainvälistä Autotonta päivää. Vuodesta 2000 järjestetty tempaus kannustaa ihmisiä pohtimaan omia arkisia liikkumisvalintojaan.